РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/75-17

11. мај 2017. године

Б е о г р а д

ЗАПИСНИК

20. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 11. МАЈА 2017. ГОДИНЕ

Седница је почела у 8,45 часова.

Седници је председавала др АлександраТомић, председник Одбора.

Седници су присуствовали чланови Одбора: Верољуб Арсић, Горан Ковачевић, Радмило Костић, Зоран Бојанић, Оливера Пешић, Душан Бајатовић, Милорад Мирчић, Горан Ћирић, Милорад Мијатовић, Момо Чолаковић, Милан Лапчевић, и Золтан Пек.

Седници су присуствовали заменици чланова Одбора: Србислав Филиповић (заменик Жике Гојковића), Ђорђе Косанић (заменик Војислава Вујића).

Седници нису присуствовали чланови Одбора Зоран Красић и Саша Радуловић, нити њихови заменици.

Седници су, као повереници представника предлагача закона, присуствовали: Бранко Дрчелић, в.д. директорa Управе за јавни дуг, Славица Јелача, помоћник министра правде, Драгана Ратковић,виши саветник, руководилац Групе за пројектне и програмске зајмове Управе за јавни дуг.

На предлог председника Одбора, Одбор је већином гласова (девет„за“, један члан Одбора није гласао), утврдио следећи

Д н е в н и р е д :

1. Предлог закона о потврђивању Споразума о зајму (Први програмски зајам за развојне политике у области јавних расхода и јавних предузећа) између Републике Србије и Међународне банке за обнову и развој, који је поднела Влада (број 400-353/17 од 17. фебруара 2017. године);
2. Предлог закона о потврђивању Финансијског уговора ''Унапређење објеката правосудних органа Б'' између Републике Србије и Европске инвестиционе банке, који је поднела Влада (број 011-18/17 од 4. јануара 2017. године).

 Пре преласка на рад по утврђеном дневном реду Одбор је већином гласова усвојио записник са19. седнице Одбора.

Одбор је, на предлог председника Одбора, већином гласова одлучио да се о предложеним тачкама дневног реда, у складу са чланом 76. Пословника НС, обави заједнички претрес, а да се о свакој тачки дневног реда изјашњава појединачно.

Предложене законе образложио је Бранко Дрчелић, в.д. директорa Управе за јавни дуг из Министарства финансија.

У дискусији су учествовали Горан Ћирић, Милан Лапчевић, Душан Бајатовић, Верољуб Арсић и Милорад Мирчић.

У свом излагању Горан Ћирић је поставио питање каква су очекивања од ових споразума и нагласио да је важно да народни посланици добију информацију о ефектима из претходних задужења како би могли да оцене оправданост оваквог задужења ради одлучивања на седници Народне скупштине,

Милан Лапчевић је поводом друге тачке дневног реда поставио питање због чега се задужујемо уколико већ постоји суфицит у буџету.

Душан Бајатовић је указао на уштеде које су претходне године остварене репрограмом скупих дугова, објашњавајући да су пре времена отплаћени најскупљи кредити, као и да су за поједине кредитне обавезе смањене камате. Изразио је наду да ће се увођењем одговарајућих мера и у локалним самоуправама умањити дуг опште државе. Истакао је да сматра да је исправна стратегија Владе Републике Србије и Министарства финансија по свим економским и финасијским параметрима.

Верољуб Арсић је истакао да сматра да су уговори чије је потврђивање предложено веома добри јер се уговореним зајмовима обезбеђују јефтина новчана средства са дугим роком отплате. Навео је да нема повећања јавног дуга у 2017. години. Осврнуо се на кредитни рејтинг истичући да је сада бољи него у периоду 2010 – 2012. године, што је заслуга Владе Републике Србије.

Милорад Мирчић је поставио питање финансирања трошкова пројеката, експерата и консултаната. Навео је и да челници појединих јавних предузећа и даље имају велика примања и да су у континуитету на челним позицијама, да имају све већи број запослених, као и да нерационално послују.

На постављена питања објашњења су давали Бранко Дрчелић, в.д. директора Управе за јавни дуг и Славица Јелача, помоћник министра правде.

Члан Одбора Милан Лачевић је током расправе, пре гласања о тачкама дневног реда, напустио седницу Одбора.

Након завршене дискусије Одбор је прешао на одлучивање по тачкама дневног реда.

**Прва тачка дневног реда: Предлог закона о потврђивању Споразума о зајму (Први програмски зајам за развојне политике у области јавних расхода и јавних предузећа) између Републике Србије и Међународне банке за обнову и развој**

Одбор је, на предлог председника, већином гласова (једанаест „за“, један „против“, један члан Одбора није гласао) одлучио да предложи Народној скупштини да прихвати Предлог закона о потврђивању Споразума о зајму (Први програмски зајам за развојне политике у области јавних расхода и јавних предузећа) између Републике Србије и Међународне банке за обнову и развој и, на основу члана 156. став 3. Пословника Народне Скупштине, поднео следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Први програмски зајам за развојне политике у области јавних расхода и јавних предузећа) између Републике Србије и Међународне банке за обнову и развој.

За известиоца Одбора на седници Народне скупштине одређена је др Александра Томић, председник Одбора.

**Прва тачка дневног реда: Предлог закона о потврђивању** **Финансијског уговора ''Унапређење објеката правосудних органа Б'' између Републике Србије и Европске инвестиционе банке**

Одбор је, на предлог председника, већином гласова (једанаест „за“, један „против“, један члан Одбора није гласао) одлучио да предложи Народној скупштини да прихвати Предлог закона о потврђивању и, на основу члана 156. став 3. Пословника Народне Скупштине, поднео следећи

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Финансијског уговора ''Унапређење објеката правосудних органа Б'' између Републике Србије и Европске инвестиционе банке.

За известиоца Одбора на седници Народне скупштине одређена је др Александра Томић, председник Одбора.

 Седница Одбора је закључена у 9,40 часова.

 Седница је тонски снимана.

 СЕКРЕТАР ПРЕДСЕДНИК

Љиљана Милетић Живковић др Александра Томић